Կատվախոտ դեղատու

Կատվախոտ դեղատու (), կատվախոտազգիների ընտանիքին պատկանող դեղաբույս։

Նկարագրություն 
Կարճ դարչնագույն կոճղարմատով և բազմաթիվ բարակ արմատներով բազմամյա խոտաբույս է։ Սնամեջ ակոսավոր ցողունի վերին մասը ուղիղ է 40-150 սմ բարձրությամբ։ Կենտ փետրաձև, նշտարաձև ատամնաեզր տերևիկներով տերևները հակադիր են։ Ստորին արմատամերձ տերևները կոթունավոր են, վերինները՝ նստադիր։ Երկու ծաղկակիցներով մանր հոտավետ, կրկնակի ծաղկապատով ծաղիկները բաց վարդագույն են կամ սպիտակ։ Ցողունի գագաթներին հավաքված են խոշոր վահանիկաձև ծաղկաբույլերը։ Ծաղիկներն ունեն կարճ աննշմար բաժակ, հետծալքով ձագարաձև պսակ, երեք ասիմետրիկ առէջներ։ Պտուղը կողավոր երկարավուն-ձվաձև դարչնագույն, գագաթին փուփուլիկով սերմնիկ է։

Տարածվածություն 
Աճում է ստորին և միջին լեռնային գոտիների թփուտներում, ժայռերի վրա, մարգագետիններում, անտառաեզրերին։ Հանդիպում է Լոռու, Տավուշի, Գեղարքունիքի, Վայոց ձորի, Սյունիքի, Կոտայքի, Արագածոտնի, Արմավիրի մարզերում։ Մեղրատու բույս է։ Որոշ շրջաններում նաև աճեցվում է։

Նշանակություն 
Բուժական նպատակներով օգտագործում են կոճղարմատներն ու արմատները։ Ամբողջ բույսը ունի յուրահատուկ հոտ և քաղցրադառն համ։

Ծանոթագրություններ 

Դեղաբույսեր
Ծածկասերմեր
Կատվախոտազգիներ
Բազմամյա բույսեր
Խոտաբույսեր
1753 թվականին նկարագրված բույսեր
Եվրոպայի բուսական աշխարհ
Ասիայի բուսական աշխարհ
Վրաստանի բուսական աշխարհ
Լիտվայի բուսական աշխարհ